# Újiráz községi Önkormányzat Képviselő-testületének

**6/2022.(XII. 01.) önkormányzati rendelete**

**a szociálisan rászorulók kedvezményes tűzifa juttatásáról**

Újiráz Községi Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatiról szóló 2011. évi. CLXXXIX. törvény 13.§ (1) bekezdés 8a. pontjában meghatározott feladatkörében eljárva a következőket rendeli el:

**1.§.**

(1) Újiráz községi Önkormányzat Képviselő-testülete a szociálisan rászorulók részére a 2022/2023-es téli fűtési idényben - a téli fűtéshez, természetbeni ellátás formájában kemény lombú tűzifát biztosít 79 m3 összmennyiségben.

(2) Az Önkormányzat térítésmentesen tűzifát biztosít azon szociálisan rászoruló személynek, aki Újirázon bejelentett állandó lakóhelyén, vagy tartózkodási helyén életvitelszerűen él és az e rendeletben meghatározott egyéb feltételeknek megfelel.

**2.§.**

1. Térítésmentes tűzifa juttatásra az a magánszemély jogosult, aki:
   * 1. a szociális igazgatásról és szociális ellátásokról szóló törvény (a továbbiakban: Szt.) szerinti aktív korúak ellátására, időskorúak járadékára, vagy - tekintet nélkül annak természetbeni vagy pénzbeli formában történő nyújtására – a helyi szociális ellátásokról szóló önkormányzati rendelet szerinti települési támogatásra (különösen a lakhatáshoz kapcsolódó rendszeres kiadások viselésével kapcsolatos lakásfenntartási települési támogatásra) jogosult
     2. családjában a gyermekek védelméről és a gyámügyi igazgatásról szóló törvényben szabályozott halmozottan hátrányos helyzetű gyermeket nevel,
     3. a családjában az egy főre eső jövedelem az öregségi nyugdíj legkisebb összegének 385 %-át nem haladja meg és a családjának 5.000.000.- Ft-ot meghaladó összvagyona nincs.
2. Az (1) bekezdésben meghatározott jogosultsági feltételek közül egy személy csak egy kategóriában vehető figyelembe. Az (1) bekezdés a) pontjában meghatározott feltételnek megfelelő, de a b)-c) pontok szerint is jogosult személyt az a) pontba tartozóként kell figyelembe venni.
3. Az azonos lakóingatlanban vagy családban élő személyek közül csak egy kérelmező részére állapítható meg a támogatás. A településen lakóhellyel és tartózkodási hellyel is rendelkező személy csak ott vehető figyelembe a háztartás tagjaként, ahol életvitelszerűen él.
4. A támogatásra való jogosultság további feltétele, hogy a kérelmező által életvitelszerűen lakott ingatlan fával fűthető, arra alkalmas tüzelőberendezés található az ingatlanban. E tényről a kérelmező a kérelmében nyilatkozni köteles.

**3.§.**

1. Az igényléseket legkésőbb **2023. január 15**.-éig lehet benyújtani az önkormányzat hivatalába.
2. A benyújtott igényekről a Művelődési, Szociális és Ügyrendi bizottság egyedi határozattal legkésőbb **2023. január 31-ig** dönt.
3. A jogosultság és a kérelemben foglaltak valódiságának ellenőrzésére az eljárás során környezettanulmány végezhető, illetve az adatok hivatalból ellenőrizhetők.
4. A jogosultság megállapítása az 1. §-ban meghatározott, rendelkezésre álló összmennyiségen belül történik.

**4.§.**

1. Előnyben kell részesíteni azokat a jogosultakat, akik a 2. § (1) bekezdés a.) és b.) pontjában foglalt feltételeknek megfelelnek.
2. Az (1) bekezdés szerinti előnyben részesítést úgy kell megvalósítani, hogy az igények közül elsősorban a 2. § (1) bekezdés a) és b.) pontjában meghatározott jogosultak részére kell tűzifát biztosítani. A 2. § (1) bekezdés c) pontja szerinti jogosultak igényének kielégítésére - a rendelkezésre álló mennyiségen belül - csak a 2. § (1) bekezdés a.) és b.) pontja szerinti jogosultak igénye kielégítését követően kerülhet sor.
3. A juttatandó mennyiséget a Művelődési, Szociális és Ügyrendi bizottság egyedi határozatban határozza meg.
4. A jogosultanként (háztartásonként) megállapítható fa mennyisége legfeljebb 5 m3.

**5. §.**

1. A megállapított tűzifa természetben, hasított formában a jogosulthoz történő eljuttatásáról az Önkormányzat gondoskodik. A tűzifa jogosulthoz történő kiszállítása térítésmentes.
2. A jogosultak által átvett tűzifa mennyiségére vonatkozóan a jogosultak az átvétel helyén átvételi elismervényt írnak alá.

**6. §.**

Amennyiben hitelt érdemlően megállapításra kerül, hogy a jogosult az e rendelet alapján részére biztosított tűzifát értékesíti, vagy azt az arra nem jogosult rosszhiszeműen igényelte és kapta, köteles a vételár 17 500 Ft + ÁFA/m3 összegének, valamint a kiszállítás költségének a részére biztosított tűzifa mennyiség arányában történő – visszafizetésére

**7.§.**

1. E rendelet a kihirdetését követő napon lép hatályba.
2. E rendelet 2023. május 31-én hatályát veszti.

**Újiráz, 2022. december 01.**

**Furák Károly Dr. Illés-Tóth Zoltán**

polgármester jegyző

**Kihirdetési záradék:**

A rendelet kihirdetve:

Újiráz, 2022. december 01. **Dr. Illés-Tóth Zoltán**

jegyző